જે માણસ હસતો રહે છે એને કોઇ જ પ્રકારની ટાપટીપ એટલે કે કોઇ જાતના મેક-અપની જરૂર પડતી નથી. સ્માઇલિંગ ફેઇસ હંમેશાં એટ્રેક્ટિવ લાગે છે. બે વ્યક્તિ વચ્ચેનું ઓછામાં ઓછું અંતર એ હાસ્ય છે. તમે કોઇની સામે જરાકેય મુસ્કુરાશો તો એ વ્યક્તિના મનમાં તમારી અનોખી ઇમેજ ઊભી થશે. લોકોને થશે કે એ માણસ કેટલો સારો છે! એને કોઇ જ અભિમાન નથી, બધા સાથે પ્રેમથી હસે છે. જે માણસ ક્યારેય હસતો ન હોય એના વિશે આપણો અભિપ્રાય કેવો હોય છે? ખબર નહીં એ પોતાની જાતને શું સમજે છે? થોડુંક હસી દે તો એનો શું ગરાસ લૂંટાઇ જવાનો છે?